stanford-oval/wikipedia huggingface dataset:
Jon Andoni Goikoetxea
Ura

Goikoetxean pelipaikka oli oikea laitalinkki, mutta hän pelasi urallaan ajoittain myös laitapuolustajana. Hän oli synnyinkuntansa Pamplonan seuran Osasunan kasvatti ja teki ensiesiintymisessä Espanjan pääsarjassa Primera Divisiónissa seuran edustusjoukkueen riveissä kaudella 1985–1986 kaksi päivää ennen 20-vuotissyntymäpäiväänsä. Kesällä 1988 katalonialaisseura Barcelona hankki Goikoetxean riveihinsä, mutta hänet lainattiin välittömästi Real Sociedadiin osana suurempaa pelaajakauppaa. Sekä Osasunan että Real Sociedadin kanssa hän otti osaa kotimaisten kilpailuiden lisäksi myös Uefa-cupiin.
Goikoetxean paluu Johan Cruijffin valmentamaan Barcelonaan tapahtui lopulta kaudella 1990–1991. Seuraavina vuosina hän muodosti usean muun baskipelaajan ohella osan kuuluisasta Dream Teamista, joka voitti 1990-luvun alussa neljä peräkkäistä Espanjan pääsarjan mestaruutta sekä Euroopan cupin. Don Balón- ja El País -lehdet valitsivat hänet Espanjan pääsarjan parhaaksi espanjalaispelaajaksi vuonna 1991.
Neljän menestyksekkään Barcelonan-vuoden jälkeen Goikoetxea pelasi kolme kautta Athletic Bilbaossa ja vuonna 1997, uran kääntyessä jo ehtoopuolelleen, hän siirtyi Japanin J-liigan Yokohama Marinosiin, jonne myös Barcelonasta tuttu Julio Salinas siirtyi samoihin aikoihin. Japanin-vierailun jälkeen hän palasi uransa viimeiseksi kaudeksi 1998–1999 Osasunaan, joka pelasi tuolloin Segunda Divisiónissa.
Espanjan maajoukkueessa Goikoetxea pelasi 36 ottelua vuosina 1990–1996. Hän kuului joukkueen kokoonpanoon vuoden 1994 MM-kilpailuissa, ja oli kentällä kaikissa Espanjan viidessä ottelussa joukkueen karsiutuessa lopulta puolivälerissä Italiaa vastaan. Kaksi maajoukkueuran neljästä maalista syntyi näissä kilpailuissa.
Pelaajauransa jälkeen Goikoetxea on siirtynyt valmennustehtäviin. Hän toimi José Ángel Zigandan apulaisvalmentajana Osasunassa vuosina 2006–2008. Kaksikko luotsasi joukkueen Uefa-cupin välieriin kaudella 2006–2007.
Saavutukset

Euroopan cup: 1992
Uefa-supercup: 1992
Espanjan pääsarjamestaruus: 1991, 1992, 1993, 1994
Espanjan supercup: 1992, 1993
Bolsenanjärvi

| Bolsenanjärvi |
| --- | --- |
 Bolsenanjärvi
Valtiot:  Italia
Paikkakunta:  Rooman maakunta 
Koordinaatit:  42°36′00″N, 11°56′00″E
Vesistöalue ja valuma-alueen tietoja
Laskujoki:  Marta
Mittaustietoja
Pinnankorkeus:  305 m
Pituus:  13  km
Leveys:  11  km 
Rantaviiva:  43  km 
Pinta-ala:  114 km² 
Tilavuus:  9,2 km³
Keskisyvyys:  81 m
Suurin syvyys:  151 m
Valuma-alue:  159,5 km2 
Saaria:  2 kpl
 fiBolsenanjärvi 
Bolsenanjärvi (ital. Lago di Bolsena) on Keski-Italiassa Latiumin alueen pohjoisosassa sijaitseva kraatterijärvi. Muodoltaan soikeaa järveä ympäröi Volsinin vuoristo. Nimensä järvi on saanut Bolsenan pikkukaupungilta, joka sijaitsee järven koillisrannalla.
Bolsenanjärven seutu oli aikoinaan vulkaanisesti aktiivista. Järvi syntyi arviolta 300 000 vuotta sitten kalderaan eli tulivuoren romahtamisen muodostamaan kulhomaiseen tuliperäiseen muodostumaan.
Bolsenanjärven ainoa laskujoki on järven etelärannasta alkava Marta, joka johtaa Tyrrhenanmereen. Joen suussa sijaitsee pikkukaupunki, jonka nimi on niin ikään Marta. Bolsenanjärvellä on kaksi pienehköä saarta: Isola Bisentina (17 ha) lännessä ja Isola Martana (10 ha) etelässä. Bisentinan saaren asutushistoria ulottuu etruskien ja roomalaisten aikakauteen.
Bolsenanjärveä reunustavat kunnat ovat koillisesta myötäpäivään Bolsena, Montefiascone, Marta, Capodimonte, Gradoli, Grotte di Castro ja San Lorenzo Nuovo.
Bolsenanjärven ympäristö on DOC-viinien Est! Est!! Est!!! ja "Aleatico di Gradoli" viljelyseutua.
Aiheesta muualla

Kuvia tai muita tiedostoja aiheesta Bolsenanjärvi Wikimedia Commonsissa
Bore II

Bore II voi tarkoittaa seuraavia laivoja:
Saattaja Aura II
S/S Silja II
S/S Aallotar
S/S Bore II, upposi 1915 Helsingin Eteläsatamassa, myytiin 1916 Venäjälle
Bore II (1938), luovutettiin sotakorvauksena Neuvostoliittoon (nimet Petrodvoretz, Petrodvorets)
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Bore II”, voi hakea sivunnimihaulla, laajalla sivunnimihaulla tai tekstihaulla.
Berat Sadik

| 0 | 1 | 2 | 3 |
| --- | --- | --- | --- |

Henkilötiedot
Syntymäaika: 14. syyskuuta 1986 (ikä 38)
Syntymäpaikka: Skopje, Makedonia, Jugoslavia
Pelipaikka: hyökkääjä
Pituus: 192 cm
Paino: 90 kg
Seura
Seura: Doxa
Pelinumero: 9
Junioriseurat
1992–2003: KiuPa
Seurat
| Vuodet | Seura | O | (M) |
| 2002–2003 | KiuPa | 28 | (3) |
| 2004–2006 | KuPS | 26 | (3) |
| 2004–2006 | → KuPS A | 39 | (30) |
| 2007–2008 | FC Lahti | 33 | (13) |
| 2008–2010 | Arminia Bielefeld | 13 | (0) |
| 2008–2009 | → Arminia Bielefeld II | 3 | (1) |
| 2009–2010 | → Zulte Waregem (laina) | 14 | (1) |
| 2010 | FC Lahti | 5 | (2) |
| 2011–2012 | HJK | 39 | (20) |
| 2013–2015 | FC Thun | 81 | (21) |
| 2015–2017 | Krylja Sovetov | 17 | (0) |
| 2017–2019 | Doxa | 42 | (30) |
| 2019 | Gimnàstic | 11 | (1) |
| 2019–2020 | Anorthosis | 9 | (0) |
| 2020 | Enosis Neon Paralimni | 6 | (2) |
| 2020– | Doxa | 103 | (39) |
| Yhteensä | Yhteensä | 469 | (166) |
Maajoukkue
| 2006–2009 | Suomi U21 | 15 | (2) |
| 2008–2018 | Suomi | 13 | (1) |
 Seurajoukkueuran tilastot kattavat vain kansalliset sarjat, päivitetty 12. kesäkuuta 2023.  Maajoukkueuran tilastot päivitetty 12. kesäkuuta 2023.
Berat Sadik (s. 14. syyskuuta 1986 Skopje, Makedonia, Jugoslavia) on suomalainen jalkapalloilija. Hän edustaa Kyproksen liigassa pelaava Doxaa, jonka kapteenina hän myös toimii. Sadik on pelipaikaltaan keskushyökkääjä.
Ura

Pohjois-Makedonian albaani Sadik muutti Suomeen, Mikkeliin vuonna 1990. Vuonna 1992 hän muutti Kiuruvedelle, jossa hän aloitti jalkapallon Kiuruveden Palloilijoissa, josta hän siirtyi vuonna 2004 Kuopion Palloseuraan. Sadik pelasi KuPSissa 26 liigaottelua. Liigadebyyttinsä hän teki 28. huhtikuuta 2005 FC Hakaa vastaan pelatussa ottelussa ja ensimmäinen maali upposi FC KooTeePeen verkkoon kauden 2006 ensimmäisessä pelissä.
Tammikuussa 2007 Sadik kertoi haluavansa jatkaa Veikkausliiga-joukkueessa, joten Sadik ja Ykköseen pudonnut KuPS päätyivät purkamaan keskinäisen sopimuksensa. Pitkän testijakson jälkeen Sadik ja FC Lahti allekirjoittivat 2 + 1 -vuotisen pelaajasopimuksen helmikuussa 2007. Sadikin seurajoukkueuran suurimmat saavutukset ovat liigacupin voitot vuosilta 2006 (KuPS) ja 2007 (FC Lahti).
Sadik pelasi Suomen alle 21-vuotiaiden maajoukkueessa ja oli mukana ikäluokan EM-kilpailuissa vuonna 2009. Lokakuussa 2007 hänet kutsuttiin Suomen alle 23-vuotiaiden maajoukkueeseen, joka kohtasi Vietnamin Hanoissa pelatussa Agribank Cupissa Vietnamin, Zimbabwen ja Uzbekistanin alle 23-vuotiaiden maajoukkueet. Ensiesiintymisensä A-maajoukkueessa Sadik teki harjoitusottelussa Turkkia vastaan 29. toukokuuta 2008.
Kesäkuussa 2008 Sadik teki kolmivuotisen sopimuksen Bundesliigassa pelanneen Arminia Bielefeldin kanssa. Bundesliiga-debyyttinsä hän teki 23. elokuuta 2008 ottelussa Hertha Berlinia vastaan. Arminian pudottua Bundesliigasta Sadik lainattiin kaudeksi 2009–2010 belgialaiseen Zulte Waregemiin, jossa pelasi myös Eetu Muinonen. Sadik ja Arminia purkivat sopimuksensa kauden päätyttyä. Elokuussa 2010 hän palasi Lahteen kauden 2010 loppuun ulottuneella sopimuksella.
Tammikuussa 2011 Sadik allekirjoitti kahden vuoden sopimuksen HJK:n kanssa.
Tammikuussa 2013 Sadik siirtyi Sveitsin Superliigassa pelaavan FC Thunin riveihin.
Tilastot

Tilanne 28. huhtikuuta 2016.
Tilastot > Kausikohtaiset tilastot

| Kausi | Seura | Sarja | O | M |
| --- | --- | --- | --- | --- |
| 2002 | KiuPa | Kolmonen | 10 | 2 |
| 2003 | KiuPa | Kolmonen | 18 | 1 |
| 2004 | KuPS/2 | Kolmonen | 22 | 23 |
| 2005 | KuPS | Veikkausliiga | 5 | 0 |
|  | KuPS/2 | Kakkonen | 16 | 7 |
| 2006 | KuPS | Veikkausliiga | 21 | 3 |
|  | KuPS/2 | Kakkonen | 1 | 0 |
| 2007 | FC Lahti | Veikkausliiga | 23 | 9 |
| 2008 | FC Lahti | Veikkausliiga | 10 | 4 |
| 2008–2009 | Arminia Bielefeld | Bundesliiga | 13 | 0 |
|  | Arminia Bielefeld II | NRW-Liga | 3 | 1 |
| 2009–2010 | Zulte Waregem | Eerste Klasse | 14 | 1 |
| 2010 | FC Lahti | Veikkausliiga | 5 | 2 |
| 2011 | HJK | Veikkausliiga | 27 | 15 |
| 2012 | HJK | Veikkausliiga | 12 | 5 |
| 2012–2013 | FC Thun | Superliiga | 18 | 2 |
| 2013–2014 | FC Thun | Superliiga | 28 | 7 |
| 2014–2015 | FC Thun | Superliiga | 35 | 12 |
| 2015–2016 | Krylja Sovetov Samara | Venäjän liiga | 10 | 0 |
| 2016-2017 | Krylja Sovetov Samara U21 | Russia Youth League | 1 | 1 |
| 2016-2017 | Krylja Sovetov Samara | Venäjän liiga | 6 | 0 |
| 2017-2018 | Doxa Katokopias FC | Kyproksen liiga | 30 | 18 |
| 2018-2019 | Doxa Katokopias FC | Kyproksen liiga | 12 | 12 |
| 2018-2019 | Gimnàstic de Tarragona | Segunda División | 11 | 1 |
| 2019-2020 | Anorthosis Famagusta FC | Kyproksen liiga | 9 | 0 |
| 2019-2020 | Enosis Neon Paralimni FC | Kyproksen liiga | 6 | 2 |
| 2020-2021 | Doxa Katokopias FC | Kyproksen liiga | 28 | 12 |
| Yhteensä | Yhteensä | Yhteensä | 394 | 140 |
Tilastot > Sarjakohtaiset tilastot

| Sarja | Ottelut | Maalit |
| --- | --- | --- |
|  Veikkausliiga | 103 | 38 |
|  Kakkonen | 17 | 7 |
|  Kolmonen | 50 | 26 |
|  Bundesliiga | 13 | 0 |
|  NRW-Liga | 3 | 1 |
|  Eerste Klasse | 14 | 1 |
|  Superliiga | 81 | 21 |
|  Venäjän liiga | 17 | 0 |
Aiheesta muualla

Berat Sadikin esittely Veikkausliigan sivustolla
Suomen joukkue – Jalkapallon alle 21-vuotiaiden EM-kilpailut 2009
1 Jaakkola |
2 Jalasto |
3 Raitala |
4 Portin |
5 Turunen |
6 Sparv |
7 Hämäläinen |
8 M. Hetemaj |
9 Sadik |
10 Otaru |
11 Parikka |
12 Masalin |
13 Kärkkäinen |
14 Aho  |
15 Äijälä |
16 P. Hetemaj |
17 Hakola |
18 Vasara |
19 Kokko |
20 Pukki |
21 Viljanen |
22 Toivio |
23 Lehtovaara |
Valmentaja: Kanerva
Brian Boru

Brian Boru
Brian Boru (Brian Bórumha mac Cennétig) (941 – 23. huhtikuuta 1014) oli Irlannin ylikuningas (Ard-Rí) vuosina 1002–1014. Hänen valtakaudellaan Irlannissa taisteltiin viikinkejä vastaan sekä uudelleenrakennettiin tuhoutuneita kirjastoja ja luostareita.
Boru sai surmansa Clontarfin taistelussa Dublinin lähistöllä vuonna 1014. Viikingit kuitenkin hävisivät taistelun ja menettivät samalla valta-asemansa Irlannista.
Aiheesta muualla

Kuvia tai muita tiedostoja aiheesta Brian Boru Wikimedia Commonsissa
Bore

Bore voi tarkoittaa:
Bore-nimistä varustamoa
Bore-nimistä vuonna 1898 valmistunutta laivaa
M/S Bore-nimistä 1960 valmistunutta laivaa joka on ankkuroituna Turun satamaan.
Bore, kunta Italiassa Parman maakunnassa
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Bore”, voi hakea sivunnimihaulla, laajalla sivunnimihaulla tai tekstihaulla.
Boarding House Reach

| Boarding House Reach Jack White |
| --- | --- | --- |

Studioalbumin tiedot
 Äänitetty : 2017
 Julkaistu: 23. maaliskuuta 2018
 Formaatti: LP, digitaalinen, CD
 Tuottaja(t): Jack White
 Tyylilaji: rock
 Kesto: 44.07
 Levy-yhtiö: XL Recordings, Third Man, Columbia
Listasijoitukset
  Britannia 5.    19. (albumilista)    6. (fyysinen albumilista)
Jack Whiten muut julkaisut
| Acoustic Recordings 1998-2016 2016 | Boarding House Reach 2018 | Fear of the Dawn 2022 |
Singlet albumilta Boarding House Reach
 ”Connected by Love” Julkaistu: 10. tammikuuta 2018  ”Respect Commander” Julkaistu: 10. tammikuuta 2018  ”Corporation” Julkaistu: 26. tammikuuta 2018  ”Over and Over and Over” Julkaistu: 1. maaliskuuta 2018  ”Ice Station Zebra” Julkaistu: 21. maaliskuuta 2018
Boarding House Reach on yhdysvaltalaisen rock-laulaja Jack Whiten kolmas studioalbumi, jonka julkaisi Third Man Records, Columbia Records ja XL Recordings 23. maaliskuuta 2018. Albumi on tyyliltään kokeellisempi kuin muut Whiten albumit ja siltä julkaistiin viisi singleä vuoden 2018 aikana, "Connected by Love", "Respect Commander", "Corporation", "Over and Over and Over" ja "Ice Station Zebra.
Kappaleet

Connected by Love – 4.37
Why Walk a Dog? – 2.29
Corporation – 5.39
Abulia and Akrasia – 1.28
Hypermisophoniac – 3.34
Ice Station Zebra – 3.59
Over and Over and Over – 3.36
Everything You've Ever Learned – 2.13
Respect Commander – 4.33
Ezmeralda Steals the Show – 1.42
Get in the Mind Shaft – 4.13
What's Done is Done – 2.54
Humoresque – 3.10
Arvostelut

Pitchfork: 4.7/10
The Guardian:
Soundi:
Jarkko Savijoki

| Jarkko Savijoki> Henkilötiedot |
| --- | --- |
Syntynyt: 10. elokuuta 1969 (ikä 55) Helsinki, Suomi
Kansalaisuus:   Suomi
Jääkiekkoilija
Pelipaikka:  keskushyökkääjä
Maila:  vasen
Pituus:  180 cm
Paino:  90 kg
Pelaajaura
Pääsarjaura:  1990–2002
Seurat:  HPK (I-div/SML) Reipas Lahti (I-div/SML) Jokipojat (SML/I-div/II-div) Moskitos Essen (DEL) Hull Thunder (BNL)
Jarkko Savijoki (s. 10. elokuuta 1969 Helsinki) on suomalainen entinen jääkiekkohyökkääjä, joka uransa aikana pelasi kahdeksan kauden ajan SM-liigassa kolmessa eri joukkueessa. Lisäksi Savijoki kävi pelaamassa Saksan ja Britannian sarjoissa. HPK:ssa Savijoki pelasi kaikkiaan kahdeksan kautta, ensin I-divisioonaa ja sittemmin SM-liigaa.
Pelaajaura

Savijoen ura HPK:ssa alkoi jo kaudella 1986–1987 I-divisioonassa, mutta joukkueen noustua liigaan pelipaikkaa ei enää löytynyt, joten Savijoki siirtyi Reipas Lahteen. Lahdessa Savijoki pelasi sekä divari- että liigatasolla, kunnes siirtyi kaudeksi 1991–1992 Jokipoikiin. Joensuussa Savijoki pelasi viiden kauden ajan, mihin mahtui niin I- kuin II divisioonaa.
Jokipojissa Savijoki pelasi hyvillä tehoilla, ja pääsikin takaisin SM-liigaan kesken kauden 1995–1996 HPK:n tarvittua lisävahvistuksia. Savijoki nousi välittömästi tärkeään rooliin myös HPK:ssa. HPK-kausinaan Savijoki ei varsinaisesti loistanut tehopisteillä, mutta hän oli hyvä aloittaja ja luotettava erityisesti puolustuspäässä tasapainottaen siten muun muassa usein samassa ketjussa pelanneiden tšekkien, Roman Šimíčekin ja Tomáš Vlasákin hyökkäysintoa. Kaudella 1997–1998 HPK pelasi EHL-sarjassa ja Savijoki oli sarjan paras pistemies keräämällä kuudessa ottelussa 11 tehopistettä. Kausina 1998–2000 Savijoki toimi HPK:n joukkueen kapteenina.
Kauden 2000–2001 Savijoki pelasi Saksassa Moskitos Essenin joukkueessa Esa Tikkasen kanssa. Kausi päättyi kuitenkin 22 ottelun jälkeen vakavaan jalkavammaan, ja Savijoki jatkoi pelejään vasta seuraavalla kaudella 2001–2002 – jälleen HPK:ssa. Pronssimitaleihin päättyneen kauden jälkeen Savijoki päätti vielä kokeilla uraa ulkomailla, nyt Hull Thunderin joukkueessa, jossa pelejä kertyi vain kaksi.
Jääkiekkouran jälkeen

Pelaajauransa jälkeen Savijoki on muun muassa toiminut projektipäällikkönä Hämeen osaamiskeskuksessa, Teknologiakeskus Innopark Oy:ssa.
Brian Boydell

Brian Patrick Boydell (17. maaliskuuta 1917 Dublin – 8. marraskuuta 2000 Howth) oli irlantilainen säveltäjä, kapellimestari, musiikkipedagogi ja musiikkikirjailija.
Boydell opiskeli Cambridgen yliopistossa, Heidelbergin yliopistossa, Royal College of Musicissa ja Royal Irish Academy of Musicissa. Royal College of Musicissa hänen sävellysopettajiaan olivat Herbert Howells ja Ralph Vaughan Williams. Lisäksi hän sai siellä opetusta oboensoitossa. Boydell soitti myös pianoa sekä urkuja ja lauloi. Hän sai Trinity Collegesta musiikin kandidaatin arvon vuonna 1942 ja musiikin tohtorin arvon vuonna 1959. Vuonna 1942 Boydell aloitti Dublin Orchestral Playersin johtamisen. Hän jatkoi sen kapellimestarina toimimista 25 vuoden ajan. Vuonna 1944 Boydell meni naimisiin Mary Jonesin kanssa, ja samana vuonna hän aloitti laulun opettamisen Royal Irish Academy of Musicissa. Vuosina 1962–1982 hän oli Trinity Collegen musiikkiprofessori Dublinissa.
Boydell oli Music Association of Irelandin perustajajäsen ja perusti myös Dowland Consortin, jota johti vuosina 1958–1969. Hän oli usein vierailevana kapellimestarina Irlannin kansallisessa sinfoniaorkesterissa. Arts Council of Irelandin jäsenenä hän toimi vuosina 1961–1983. Boydell sai vuonna 1974 Irlannin kansallisen yliopiston kunniatohtorin arvon. Vuonna 1983 Italian hallitus myönsi hänelle Commendatore della Repubblica Italianan arvon palveluksista italialaisen renessanssimusiikin alalla pitkälti Dowland Consortin johtamisesta. Vuonna 1984 Boydell valittiin Irlannin taiteilijoiden valtionakatemia Aosdánan jäseneksi. Hän oli myös Royal Irish Academy of Musicin kunniafellow.
Työ säveltäjänä ja myöhemmät vaiheet

Boydell saavutti mainetta orkesteriteoksensa In Memoriam Mahatma Gandhi kantaesityksellä vuonna 1948. Hänen merkittävien orkesteriteostensa joukossa ovat myös viulukonsertto (1954), Megalithic Ritual Dances (1956), Symphonic Inscapes (1968) ja Masai Mara (1988). Boydellin kamarimusiikkituotantoon kuuluu muun muassa neljä jousikvartettoa. Niistä ensimmäisestä (1947) myönnettiin Radio Éireannin kamarimusiikkipalkinto. Boydell sävelsi myös laulu- ja kuoromusiikkia.
Boydell ei ollut kiinnostunut kansanlaulujen sovittamisesta tai käytöstä musiikissaan. Sen sijaan hän pyrki Aloys Fleischmannin ja Frederick Mayn tavoin kehittämään irlantilaista sävelkieltä Euroopan klassisen musiikin perinteiden pohjalta. Vetäydyttyään tehtävistään Trinity Collegessa ja Arts Council of Irelandissa Boydell keskittyi tutkimustyöhön etenkin musiikista 1700-luvun Dublinissa. Hän julkaisi tutkimusaiheistaan kirjoja ja artikkeleita. Boydell kuoli 83-vuotiaana kärsittyään heikkenevän terveydentilan jaksosta. Hänellä oli kolme poikaa, joista yksi kuoli ennen häntä.
Jean Fournet

Jean Fournet, Rotterdamin filharmonisen orkestin kapellimestari 6. lokakuuta vuonna 1967.
Jean Fournet (14. huhtikuuta 1913 – 3. marraskuuta 2008) oli ranskalainen kapellimestari.
Fournet opiskeli Pariisin konservatoriossa. Hän toimi muun muassa Alankomaiden radion filharmonikkojen (1961–1978) sekä Rotterdamin filharmonisen orkesterin (1968–1973) ylikapellimestarina.
Fournet on johtanut mm. lukuisia oopperateoksia sekä Gabriel Faurén tuotantoa. Hän oli naimisissa englannintorvensoittaja Miriam Hannecart-Jakesin kanssa.
Bore IX

Bore IX voi tarkoittaa seuraavia turkulaisen Bore-varustamon omistuksessa olleita laivoja:
S/S Bore IX, rakennettu Englannissa 1910, liikennöi Bore IX nimisenä 1928-1959 pääasiassa Suomen Etelä-Amerikan linjalla, romutettu 1959 Hongkongissa
M/S Bore IX, valmistunut 1960 Vaasan Laiva Oy:lle M/S Kuurtanes nimellä, kulki Bore IX nimellä 1962-1965, Israelin laivasto upotti 20. huhtikuuta 1985 Israelin rannikolla Algeriasta tulossa olleen laivan jonka nimenä oli silloin Attaviros, 20 laivalla ollutta palestiinalaississiä surmattiin ja 8 otettiin vangiksi
M/S Bore IX, rakennettu vuonna 1967, upposi 1969 Ruotsin rannikolla, oli ensimmäinen uudessa Saimaan kanavassa kulkenut alus
M/S Bore IX, rakennettu vuonna 1972, myyty 1977, nykyisin M/S Kaduna
Besa Kokëdhima

| Besa Kokëdhima |
| --- | --- |
 Besa vuonna 2024.
Henkilötiedot
Koko nimi:  Besa Kokëdhima
Syntynyt: 29. toukokuuta 1986 (ikä 38) Fier, Albania
Ammatti:  laulaja
Muusikko
Taiteilijanimi:  Besa
Laulukielet:  albania, englanti, ranska
Aktiivisena:  2003–
Tyylilajit:  pop, R&B
Levy-yhtiöt:  Omakustanne 
Aiheesta muualla
Kotisivut
  [ Muokkaa Wikidatassa ] [ ohje ]  
Besa Kokëdhima, (s. 29. toukokuuta 1986 Fier, Albania) taiteilijanimeltään Besa on albanialainen laulaja kotoisin Qeparosta. Vuonna 2013 hän voitti Kënga Magjike -kilpailun 15. tuotantokauden kappaleellaan "Tatuazh ne Zemer". Besa edusti Albaniaa vuoden 2024 Eurovision laulukilpailussa Malmössä kappaleellaan "Titan". Hän putosi kilpailusta toisessa semifinaalissa saatuaan 14 pistettä.
Elämä ja ura

Kokëdhima syntyi 29. toukokuuta 1986 albanialaiseen perheeseen Fierissa, silloisessa Albanian sosialistisessa kansantasavallassa.  15-vuotiaana hän muutti Yhdistyneeseen kuningaskuntaan opiskellakseen korkeakoulussa. Vuonna 2003 Kokëdhima julkaisi debyyttisinglensä nimeltään "Më Beso", jonka on säveltynyt albanialainen tuottaja Flori Mumajesi. Kappaleella oli mukana siihen aikaan vasta perustettu albanialainen yhtye nimeltään Produkt28. Kappale voitti "Mikorofoni I Artë" -palkinnon vuonna 2003. Kokëdhima julkaisi debyyttialbuminsa nimeltään "Besa" vuonna 2006. Albumi oli valmistettu yhdessä tunnettujen albanialaisten musiikkialan henkilöiden kanssa. Heihin kuuluivat muun muassa Dorian Gjoni, Flori Mumajesi, Genti Lako, Andy DJ ja Stine.
Kokëdhima on osallistunut useisiin musiikkikilpailuihin, kuten muun muassa "Notafest"-kilpailuun, jossa hän voitti pääpalkinnon R&B-tyylisellä kappaleellaan nimeltään "Lëshoje Hapin". Vuonna 2009 Kokëdhima osallistui Romanian vuoden 2009 euroviisukarsintaan Selecţia Naţională 2009 -kilpailuun englanninkielisellä kappaleellaan "Nothin' Gonna Change". Hän kilpaili kilpailun toisessa semifinaalissa, mutta ei edennyt finaaliin asti. Vuonna 2010 Kokëdhima kilpaili Top Fest -kilpailussa ja voitti "Paras naislaulaja" -kategorian kappaleellaan "Kalorësi i Natës". Vuodesta 2010 lähtien Besa on julkaissut useita kappaleita, kuten muun muassa singlen "Fishekzjarre" vuonna 2012, "Burningin" vuonna 2013 sekä singlen nimeltään "Zemrën Dot Nuk ta Lexoj" vuonna 2014. Nämä singlet olivat kaupallisesti menestyneitä ja saivat hyvän vastaanoton Albanian musiikkimarkkinoilla.
Besa on julkaissut kaksi albumia nimeltään Besa për Festat ja Ti Je Festa Ime. Albumit sisälsivät musiikkivideoita, joilla Besa esiintyi yhdessä Albanian kansallisen orkesterin kanssa. Albumi sisälsi myös jouluversion "Tatuazh ne Zemer" -kappaleesta. Kokëdhiman albumi nimeltään Ti Je Festa Ime sai erittäin positiivista palautetta ja eräs artikkeli kutsui albumia "yhdeksi  parhaimman vastaanoton saaneista projekteista kyseisenä vuonna". Vuonna 2013 Kokëdhima voitti Kënga Magjike -kilpailun. Vuodesta 2017 lähtien Besa on toiminut myös tuomarina The Voice of Albania -kilpailussa (Albanian versio The Voice -ohjelmaformaatista). Besa teki debyyttinsä Ranskan musiikkimarkkinoilla julkaistessaan ranskankielisen balladin nimeltään "En équilibre" kesäkuussa 2022. Tämä ranskankielinen debyyttisingle sai positiivista palautetta. "En équilibre" on ensimmäinen single Kokëdhiman ranskankielisellä albumilla. Vuonna 2023 Kokëdhiman ilmoitettiin kilpailevan Festivali i Këngës 62 -kilpailussa kappaleellaan "Zemrën n’dorë". Kilpailussa eniten yleisöääniä saanut edustaa Albaniaa Euroviisuissa. 22. joulukuuta 2023 pidetyssä finaalissa Kokëdhima sai eniten yleisöääniä ja edusti näin Albaniaa vuoden 2024 Euroviisuissa Ruotsin Malmössä. Hän putosi kilpailusta toisessa semifinaalissa saatuaan 14 pistettä.
Diskografia > Albumit

2006 – Besa
2011 – Evolution
2016 – X
2013 – Besa për festat
2014 – Ti je festa ime
2019 – Besa Music
2019 – Stubborn
2022 – A·Live·Night
Diskografia > Singlet > Pääartistina

2005 – Zonja & zoterinj
2006 – Lëshoje hapin
2007 – Unik
2008 – Engjëjt vrasin njëlloj
2008 – Ajër
2009 – Nothin' Gonna Change
2009 – Versus
2010 – Kalorësi i natës
2010 – E bukura dhe Bisha
2011 – Botën do ndryshoja
2012 – Fishekzjarre
2013 – Folie
2013 – Tatuazh në zemër
2015 – Amelia (feat. Mattyas)
2015 – 14
2015 – All in
2016 – Kameleon (feat. Ansy)
2016 – 123 (feat. Flori Mumajesi)
2016 – Hangover
2017 – Kokeforte
2017 – Mos m'le me ra (feat. Elinel)
2018 – Amor
2018 – La La La
2019 – Histori
2020 – C'est la vie (feat. BledBeats)
2020 – Don (feat. Illeoo)
2020 – One
2021 – Margjelo (feat. Garrido)
2022 – En équilibre
2022 – Si kalama (feat. Lyrical Son)
2022 – Machoman
2023 – Tiki Tiki
2023 – Apolonia
2023 – Zemrën n'dorë
2024 – Titan
Diskografia > Singlet > Featuring-artistina

2003 – Më beso (Produkt 28 feat. Besa Kokëdhima)
2010 – Nuk jam ajo (Jehona Sopi feat. Besa Kokëdhima)
2013 – Burning (LLP feat. Besa)
2022 – BON (iLLEOo feat. Besa)
Jouko Vilmunen

Jouko Vilmunen on suomalainen taloustieteilijä. Hän työskentelee taloustieteen professorina Turun yliopistossa. Aiemmin Vilmunen työskenteli Suomen Pankissa eri tehtävissä, muun muassa ekonomistina kansantalousosastolla, tutkimusohjaajana sekä tutkimuspäällikkönä. Lisäksi hän on toiminut kansallisena asiantuntijana Euroopan komissiossa.
Vilmunen on koulutukseltaan valtiotieteiden tohtori. Hän väitteli tohtoriksi Helsingin yliopistosta vuonna 1992 otsikolla "Labour Markets,
Wage Indexation and Exchange Rate Policy". Vilmunen on Helsingin yliopiston dosentti.
Aiheesta muualla

Vilmusen tieteelliset julkaisut IDEASissa